Peter Kotlár

MUDr. Peter Kotlár (* 10. júl 1978, Martin) je slovenský lekár a politik. Od októbra 2023 je poslanec NR SR, od januára 2024 splnomocnenec vlády Roberta Fica pre preverenie procesu riadenia a manažovania zdrojov počas pandémie COVID-19.

Je otvorený antivaxer a je považovaný za predstaviteľa dezinfoscény a šíriteľa konšpiračných teórií.

 Životopis 
Narodil sa v roku 1978 v Martine, kde dodnes žije. V roku 2007 absolvoval odbor všeobecné lekárstvo na Jesseniovej lekárskej fakulte Univerzity Komenského v Martine a následne pôsobil ako telovýchovný lekár a ortopéd.Peter Kotlár. In: 

Od roku 2018 pôsobil ako spoločník a konateľTelevízia SLOVAN, s.r.o. In:  dezinformačnej internetovej televízie Slovan. Relácie v televízii zároveň spolu s Martinou Šimkovičovou moderoval. 8. decembra 2023 v súvislosti pôsobením v Národnej rade SR oznámil, že so Šimkovičovou rozviazal pracovnoprávny vzťah a následne sa vzdal štatutárstva televízie.

 Politická kariéra 
V parlamentných voľbách v septembri 2023 bol zo 130. miesta kandidátnej listiny SNS zvolený za poslanca Národnej rady. V decembri 2023 uviedol, že chce spolu s predsedom českej mimoparlamentnej strany Právo Respekt Odbornost a šíriteľom dezinformácií a hoaxov Jindřichom Rajchlom spustiť preverovanie „covidového manažmentu“ počas pandémie choroby covid-19. 

 Splnomocnenec vlády pre preverenie manažmentu pandémie 
V januári 2024 ho vláda Roberta Fica menovala za splnomocnenca pre preverenie procesu riadenia a manažovania zdrojov počas pandémie COVID-19. Viacerí pozorovatelia už v čase vymenovania poukazovali na rozpor, že manažment pandémie má preverovať človek, ktorý na to nemá odborné predpoklady a je otvorený antivaxer a predstaviteľ dezinfoscény. Hnutie KDH k jeho vymenovaniu uviedlo: „Pána Kotlára nemožno označiť v skratke iným slovom ako konšpirátor.“

V máji 2024 sa stal vyjednávačom za Slovensko o novelizácii pandemickej zmluvy. Slovensko potom na jednaniach v sídle Svetovej zdravotníckej organizácie (WHO) v Ženeve ako jedna z mála krajín odmietlo jej novelizáciu prijať. Postoj vlády podrobilo kritike 24 odborných organizácií združených v Slovenskej lekárskej spoločnosti, v dôsledku dištancovania sa od nových postupov môže podľa nich dôjsť ohrozeniu zdravia obyvateľov krajiny.

V júni 2024, po polroku pôsobenia vo funkcii splnomocnenca, ukončil rokovanie zdravotníckeho výboru NR SR slovami, že „pandémia na Slovensku nebola“.

V októbri 2024 predložil správu o výsledkoch svojho preverovania pandémie COVID-19 vláde SR. Na tlačovej konferencii uviedol, že vláde odporučí okrem iného zastavenie očkovania mRNA vakcínami do dokázania ich bezpečnosti a účinnosti a odmietnutie aktualizovaných medzinárodných zdravotných predpisov a pandemickej zmluvy. Vakcíny označil za biologickú zbraň, ktorá mení ľudskú DNA.

Jeho výroky a samotnú kompetentnosť pre pôsobenie vo funkcii splnomocnenca podrobilo kritike viacero organizácií a odborníkov z oblasti medicíny a virológie. Virologický ústav Biomedicínskeho centra SAV (VÚ BMC SAV) vo vyhlásení uviedol: „Ako vedci, dlhodobo sa zaoberajúci výskumom vírusov, sme hlboko znepokojení tvrdeniami, ktoré splnomocnenec Kotlár prezentoval verejnosti. Prezentované názory spochybňujú skutočnosti preverené a akceptované celosvetovou odbornou komunitou a zodpovednými autoritami a zneisťujú laickú verejnosť. Preto vyzývame politickú reprezentáciu tejto krajiny, aby k správe splnomocnenca Petra Kotlára pristupovala mimoriadne obozretne a vyvarovala sa chýb, ktoré by našu krajinu dostali na okraj civilizovaného sveta.“

Národný portál zdravia na webe uviedol, že „zazneli informácie, že mRNA vakcíny zasahujú do ľudskej DNA. Nie je to pravda. Takzvané mRNA vakcíny síce organizmu pošlú genetickú informáciu, ale tá rýchlo zaniká a v žiadnom prípade nemení štruktúru DNA u príjemcu.“. Virológ Boris Klempa, vedúci Oddelenia ekológie vírusov VÚ BMC SAV, uvedené Kotlárovo tvrdenie označil za „absolútny blud“.

Voči výrokom sa dôrazne ohradila aj Univerzitná nemocnica Bratislava (UNB). Nemajú podľa nej základ v žiadnych vedeckých faktoch a sú v rozpore s medzinárodným vedeckým poznaním. Riaditeľ UNB Alexander Mayer vo vyhlásení uviedol: „Výroky Petra Kotlára nemajú oporu v žiadnych vedeckých poznatkoch, predstavujú iba akýsi zhluk nezmyselných tvrdení a hoaxov, ktoré žiaľ môžu u niektorých ľudí vyvolať pochybnosti o overených medicínskych postupoch liečby ochorenia COVID-19, či benefitoch očkovania. Zástupcovia Univerzitnej nemocnice Bratislava sa tvrdo ohradzujú voči tvrdeniam pána poslanca Petra Kotlára a plne stoja na strane vedcov, odborníkov a lekárov, ktorí pracujú s vedecky overenými faktami, na základe ktorých sa im darí liečiť a zachraňovať ľudské životy.“

Opozičné strany v reakcii vyzvali premiéra, aby splnomocnenca odvolal. Anestéziológ a expert KDH na zdravotníctvo Peter Stachura na margo jeho tvrdení uviedol, že je prekvapený z toho, akým spôsobom sa dáva priestor dezinformátorom. Kriticky sa ku Kotlárovmu pôsobeniu vyjadrila aj odstupujúca ministerka zdravotníctva Zuzana Dolinková, ktorá očakávala, že so splnomocnencom bude riešiť úplne iné témy a nie „nevedecké fakty, proti ktorým sa nedá bojovať“: „Skutočne ma mrzí, že na úrovni vládnej koalície nachádzajú stále podporu myšlienky a predstavy pána splnomocnenca, ktoré podľa môjho osobného presvedčenia, žiaľ, vôbec nenachádzajú odbornú a vedeckú podporu so svetovými zdravotníckymi kapacitami.“. Minister školstva Tomáš Drucker, Dolinkovej spolustraník zo strany Dobrá voľba, ktorá sa v roku 2023 pričlenila k súčasnému vládnemu Hlasu-SD, uviedol, že rezignáciu očakáva aj zo strany Kotlára: „Okrem iného aj preto, že jeho činnosť je všetkým iným, len nie preverením procesu riadenia a manažovania zdrojov počas pandémie covidu-19.“

Koncom októbra Kotlár vyzval na zdržanlivosť pri transfúziách z krvi očkovaných darcov pre obavu, že by nezaočkovaní ľudia mohli týmto spôsobom nedobrovoľne dostať očkovaciu látku: „Kým sa nepreverí bezpečnosť a účinnosť mRNA vakcín, bol by som veľmi zdržanlivý pri darcovstve krvi aj pri príjme transfúzie“. Voči vyjadreniu sa ohradila Slovenská lekárska komora, Národná transfúzna služba SR, ktorá ho považuje za nezodpovedné a potenciálne ohrozujúce poskytovanie zdravotnej starostlivosti a ďalší odborníci.

V januári 2025 vzala vláda SR Kotlárovu správu na vedomie. Na otázku či bude naďalej preverovať mRNA vakcíny, keď mu aj slovenskí vedci zdôvodnili, že sú bezpečné, Kotlár odpovedal: „Nezaujímajú ma vyjadrenia ŠÚKL ani SAV … vyvodím zodpovednosť za to, ak sa inými, citlivejšími metódami preukáže, že sa mýlili a odvolávali na vyjadrenia EMA.“

Článok s výsledkami Kotlárovej štúdie vyšiel v máji 2025 v indickom predátorskom časopise HSOA Journal of Angiology and Vascular Surgery. Spoluautormi sú okrem Kotlára kontroverzná česká molekulárna genetička slovenského pôvodu Soňa Peková a Richard Flemming, kardiológ v USA viacnásobne odsúdený za podvody. Autori v štúdii upozorňujú na údajný vysoký podiel zvyškovej DNA v testovaných šaržiach mRNA vakcín, čo by podľa nich mohlo mať za následok pozmenenie ľudskej DNA a prispieť k zvýšenej miere vzniku rakoviny či autoimunitných ochorení.

Vláda v reakcii na Kotlárovu správu poverila ministra zdravotníctva Kamila Šaška, aby požiadal Biomedicínske centrum SAV o vypracovanie komplexnej správy o kvantitatívnej analýze na prítomnosť DNA a iných látok vo vybraných retenčných šaržiach vakcín používaných proti ochoreniu COVID-19 v slovenskej populácii ako aj vypracovanie znaleckého a expertného posudku vplyvu prítomných látok na ľudský organizmus.

V auguste 2025 SAV zverejnila časť záverov analýzy vo forme preprintu vedeckého článku, ktorý po absolvovaní recenzného konania vyšiel v decembri vo vedeckom časopise npj Vaccines vydavateľstva Springer Nature. Predmetom analýzy bolo 15 šarží vakcín Comirnaty a Spikevax, vrátane 11 šarží po dátume exspirácie, ktoré boli predmetom predchádzajúcich sporných tvrdení Petra Kotlára. Autori použili 4 rôzne metódy na overenie výsledkov. Hlavné závery zhrnul kolektív pätnástich autorov z prostredia SAV a UK nasledovne: „Výsledky našich analýz využívajúcich štyri ortogonálne prístupy jasne ukazujú, že množstvo zvyškovej DNA vo všetkých analyzovaných šaržiach vakcín je pod schválenými limitmi, vo veľmi nízkom množstve v porovnaní s mRNA, a rozložené na malé fragmenty, ktoré pochádzajú z DNA templátu použitého na transkripciu mRNA počas výroby vakcíny.“V januári 2026 bol obvinený z trestného činu šírenia poplašnej správy, na základe trestného oznámenia Tomáša Szalaya a ďalších poslancov za stranu SaS z marca 2025, podaného pre Kotlárove vyjadrenia spochybňujúce bezpečnosť a účinnosť mRNA vakcín. Ďalšie vyšetrovanie prebieha v súvislosti s trestným oznámením, ktoré na Kotlára podal český biochemik Zdeněk Hel, profesor imunológie na Univerzite v Alabame, pre jeho výroky na seminári v Poslaneckej snemovni Parlamentu ČR, usporiadanom v januári 2026 pod záštitou predsedu strany PRO Jindřicha Rajchla. Kotlár tu okrem iného opätovne vyhlásil, že vakcíny proti covidu sú biologické zbrane, ovládané nadnárodnými korporáciami.

 Referencie 

 Iné projekty 

 Externé odkazy 
 Peter Kotlár na webe Národnej rady SR
 Spravodajstvo týkajúce sa Petra Kotlára na portáli agentúry SITA
 Články týkajúce sa Petra Kotlára na portáli O médiách''
 Medicínske šarlatánstvo ako z učebnice? Takto Kotlár klame o vakcínach – článok na portáli Aktuality.sk

Kategória:Osobnosti z Martina
Kategória:Slovenskí lekári
Kategória:Slovenskí politici
Kategória:Poslanci NR SR (2023 – 2027)
Kategória:Absolventi Jesseniovej lekárskej fakulty v Martine Univerzity Komenského
Kategória:Konšpirační teoretici